Tom Behnke (KF), 2008-05-08:
Voldelige partnere skal der selvfølgelig tages hånd om.
Vi kan ikke acceptere vold, uanset hvem der udøver den, og uanset hvem der er offeret, og derfor skal man selvfølgelig være opmærksom på den særlige form for vold, der finder sted fra voldelige partnere.
Derfor har regeringen også allerede på nuværende tidspunkt udarbejdet hele to handlingsplaner, der handler om det her spørgsmål.
Det er sådan, at politiet rent faktisk har fået instruktion om, at de særskilt skal forholde sig til at tage hånd om det, der hedder æresrelateret vold eller jalousivold, således at de særlig er opmærksomme på den form for kriminalitet, også for at understrege vigtigheden af, at vi ikke bare tager afstand fra vold i det hele taget, men at vi også tager afstand fra vold i partnerforhold.
Vi har jo en lov, som i forbindelse med alvorlige husspektakler rent faktisk giver mulighed for, at manden kan bortvises fra det fælles hjem endda i op til lang tid, også selv om han rent faktisk er ejer af det pågældende sted, og på den måde sørge for, at der bliver ro omkring familien, således at det ikke altid - her skal det selvfølgelig være i citationstegn - er moderen, der må flygte med børnene ud af hjemmet.
Derudover er det jo efter den gældende lovgivning allerede i dag muligt for domstolene at dømme til behandling jævnfør straffelovens § 57, i det omfang domstolene vurderer, at det er det, der er det mest hensigtsmæssige.
Derudover har regeringen bedt Rigsadvokaten om at undersøge strafniveauet i forhold til vold og vold i partnerskaber, så vi kan komme den myte om det til livs, der måske er en myte eller måske en realitet, det ved vi jo ikke, før vi har fået det undersøgt, således at vi kan få sikret, at der ikke straffes lavere i samlivsforhold end ellers.
Endelig synes jeg også, at det er væsentligt at nævne, at behandling til de her voldelige personer er en mulighed allerede i dag i fængslerne, således at man i forbindelse med afsoning af straf altså har mulighed for at få en behandling.
Og der er det jo nok ret væsentligt at huske på, at behandling - når vi taler om den her form for behandling - jo har den allerallerbedste effekt, når det er sådan, at det er frivilligt, og når man er motiveret til at indgå i et behandlingsforløb.
Vi tror, at det er en ret vigtig forudsætning, at man er indstillet på at indgå i et sådant samarbejde om at blive bedre, når det drejer sig om psykologbehandling.
Men det fører mig så frem til det sidste element, som jeg synes er væsentligt, og som jeg vil nævne i dag under den her debat, og det er, at vi tror på, at det er vigtigt, at vi fortsætter forskningen i det her, og at vi fortsætter udviklingen af behandlingen af voldelige personer, sådan at vi til stadighed har mulighed for at give den bedst mulige behandling, som medfører, at vi rent faktisk kan forebygge og forhindre, at der bliver begået ny kriminalitet.
For én ting er at prøve at forebygge, noget andet er at straffe, men det, som må være helt afgørende, når vi taler om vold i samlivsforhold, er, at det stopper, og at gerningsmanden holder op med det uvæsen, det er at rende rundt og slå om sig. Det skal man lade være med, og der er det vigtigt, at vi til stadighed ser på, at de behandlingsformer, vi tilbyder, er de bedst mulige.